Zuma-vervolging: NVG vra uitstelOudpres. Jacob Zuma in die hof. Foto: ANA Die Nasionale Vervolgingsgesag het Vrydag bevestig hy het die aanvanklike sperdatum gemis om sy antwoordende aanbevelings in te dien waarin hy verduidelik hoekom oudpres. Jacob Zuma op aanklagte van onder meer korrupsie vervolg moet word. Zuma staan tereg op een aanklag van rampokkery, twee aanklagte van korrupsie, een van geldwassery en 12 aanklagte van bedrog nadat hy na bewering omkoopgeld van die Franse wapenmaatskappy, Thales, via sy voormalige finansiële adviseur, Schabir Shaik, ontvang het. Die saak hou verband met die land se omstrede wapentransaksie waardeur Thales ŉ multi-miljard rand kontrak toegeken is om wapens vir die Suid-Afrikaanse vloot te voorsien. Thales staan tereg op een aanklag van rampokkery, twee aanklagte van korrupsie en een van geldwassery. Natasha Kara, woordvoerder van die NVG in KwaZulu-Natal, het Vrydag kort voor 22:00 in ŉ verklaring gesê die NVG het op 21 Februarie ŉ versoek aan Zuma en Thales se regspanne gerig en uitstel versoek tot 11 Maart. Kara sê die versoek spruit onder meer uit die “lywige aard van die dokumente” wat deur Zuma se regspan ingedien is. Kara sê die versoek is gemaak met die verstandhouding dat Zuma en Thales dan hul antwoorde en betooghoofde onderskeidelik op 12 en 30 April sal indien. Sy sê die datum waarop die staat sy betooghoofde moet indien (10 Mei) en die verhoor (20 tot 23 Mei) bly onveranderd. Voormalige pres. Jacob Zuma en Christine Guerrier, ŉ verteenwoordiger van die Franse wapenvervaardiger Thales, in die beskuldigdebank van die hooggeregshof in Durban (6 April 2018). Skermskoot: SABC regstreekse uitsending Tydens Zuma se vorige verskyning in die Pietermaritzburg-hooggeregshof in November verlede jaar, het die staat gesê hy sal sy antwoorde teen 1 Maart indien. Zuma en Thales sou hul antwoorde teen 1 April moes indien en hul betooghoofde teen 18 April. In Zuma se verklaring wat in November ingedien is, het hy gesê alle aanduidings van die saak is dat sy vervolging permanent gestaak moet word. “Die uitstelle was uiters lank, die voorverhoor onreëlmatighede is duidelik, die vooroordeel teenoor my is blatant, daar is geen slagoffers of klaers nie, en die politieke inmenging in die vervolgingsproses is alles faktore wat deur die hof in ag geneem moet word,” lui die verklaring. In Thales se verklaring stel die maatskappy se regsverteenwoordiger, Christine Guerrier, dat die besluit om weer aanklagte teen die maatskappy in te stel was “onwettig” en dat Thales se reg op ŉ regverdige verhoor geskend is. Die maatskappy voer die lang vertraging aan as die grootste faktor, asook dat die werknemers wat betrokke was by die gebeure waaroor die aanklagte handel nie meer beskikbaar is om die maatskappy van instruksies te voorsien om sy verdediging voor te berei vir die verhoor nie.